DA Den Europæiske Unions Tidende CE 88/650

(2004/C 88 E/0667)

SKRIFTLIG FORESPØRGSEL E-3467/03

af John Bowis (PPE-DE) til Kommissionen

(21. november 2003)

Om: Rørledning Tchad-Cameroun

Vil Kommissionen forelægge ajourførte oplysninger om Tchad-Cameroun-rørledningsprojektet, hvori der redegøres for, hvilke fordele lokalbefolkningen har haft af dette projekt, og hvilke miljøbeskyttende foranstaltninger der er sikret det berørte miljø i denne forbindelse? Hvilket program forventes der planlagt for olieindtægterne? Hvilke sundhedsmæssige og sociale konsekvenser vil den forøgede økonomiske aktivitet som følge af rørledningsprojektet få for de to lande?

Svar afgivet på Kommissionens vegne af Poul Nielson

(19. december 2003)

Olieproduktionen i Tchad startede i juni 2003, og olien begyndte at flyde gennem den nye rørledning i juli 2003. Indvielsen af den 1 000 km lange rørledning mellem Tchad og Cameroun skete den 9. oktober 2003 under ledelse af landets præsident Idriss Deby, i overværelse af fire andre statschefer fra regionen.

Det skønnes at olieudvindingsanlægget og rørledningen fra Tchad til Cameroun har kostet 3,7 mia. USD; der er dermed tale om en af de største investeringer som den private sektor har foretaget i Afrika. Den Europæiske Investeringsbank har bidraget med 144mio.EUR (35,7mio.EUR til Camerouns regering, og 20,3 mio. EUR til Tchad) i form af risikovillig kapital fra Den Europæiske Udviklingsfond. Der forventes en dagsproduktion på 225 000 tønder olie, og de samlede projektindtægter forventes at blive på 12 mia. USD. Man regner med at Tchad får et statsprovenu på 1,7 mia. USD og Cameroun et statsprovenu på 505 mio. USD i løbet af driftsperioden, som er på 28 år.

Udviklingsbaggrunden for dette projekt er at der skabes et provenu som giver landene større mulighed for at investere i fattigdomsreducerende programmer såsom sundheds-, uddannelses- og distriktsudviklings-programmer.

I henhold til provenuforvaltningsloven skal 85 % af indtægterne i de første ti produktionsår investeres i særligt prioriterede sociale sektorer, uddannelse, sundhed, sociale ydelser og landbrug. Disse midler træder ikke i stedet for, men supplerer statsbevillingerne til disse områder.

Det som gør dette projekt til en helt ny form for udvindingsprojekt, er hensynet til detaljen og den omhu hvormed provenuforvaltningsprogrammet er blevet udformet. Resultatet af Verdensbankens involvering er et formålstjenligt provenuforvaltningsprogram, en strengt gennemført miljø- og socialpolitik, og en bred høring både i de to berørte lande og rundt om i verden.

Dette betyder at projektet kun får en lille nettoeffekt på miljø og befolkning. Rørledningen er nedgravet på det meste af ruten og løber langs med de eksisterende infrastrukturer; Verdensbankens sikkerhedspolitik er overholdt, og herunder også bestemmelserne om miljøvurderinger, biotoper, indfødte befolkningsgrupper, kulturskatte, befolkningsflytninger samt skove. Der er kun gået et mindre tropisk skovareal tabt som følge af rørledningens bygning. Til opvejning heraf har man anlagt to nye store nationalparker i Cameroun. Oliekonsortiet har udarbejdet en generel plan til afhjælpning af eventuelle oliespild. Denne plan opfylder de internationale krav til god praksis.

Der er iværksat en handlingsplan og herunder en intensiv informations-, uddannelses- og kommunikations-kampagne med sigte på lokalbefolkningen i olieudvindingsområdet. Det bør endvidere nævnes at de to landes regeringer gennemfører indbyrdes supplerende programmer til styrkelse af de decentrale sundhedstjenesters kapacitet, bl.a. med henblik på behandling af AIDS-relaterede sygdomme. Der er indgået kontrakter med særligt kvalificerede NGO'er som skal hjælpe befolkningen langs rørledningen med at tilrettelægge, forelægge og gennemføre lokalsamfundsprojekter på sundheds- og uddannelsesområdet.